b'\n_START_ARTICLE_\nDrax Tuhoaja\n_START_SECTION_\nVoimat ja varusteet\n_START_PARAGRAPH_\nAikaisemman Drax-inkarnaation voimat sis\xc3\xa4lsiv\xc3\xa4t valtavat fyysiset voimat, voimakkaat energiaiskut, lentokyvyn ja kyvyn selvit\xc3\xa4 ja matkustaa suurilla nopeuksilla avaruudessa. Draxin iho oli tuolloin hulkmaisen kirkkaanvihre\xc3\xa4, ja h\xc3\xa4n k\xc3\xa4ytti aina liilaa asustettaan._NEWLINE_Nyky\xc3\xa4\xc3\xa4n Drax on j\xc3\xa4lleen kuollut ja syntynyt uudelleen. H\xc3\xa4n on menett\xc3\xa4nyt suuren osan voimistaan, kuten my\xc3\xb6s kyvyn lent\xc3\xa4\xc3\xa4 ja ampua energialatauksia. Draxin \xc3\xa4lykkyys on kuitenkin palannut normaalille tasolleen, ja jostakin k\xc3\xa4sitt\xc3\xa4m\xc3\xa4tt\xc3\xb6m\xc3\xa4st\xc3\xa4 syyst\xc3\xa4 h\xc3\xa4n k\xc3\xa4ytt\xc3\xa4\xc3\xa4 nyky\xc3\xa4\xc3\xa4n mielell\xc3\xa4\xc3\xa4n ter\xc3\xa4aseita l\xc3\xa4hitaistelussa._NEWLINE_Drax on my\xc3\xb6s hyl\xc3\xa4nnyt tutun tumman lilan asunsa ja ottanut ruumiiseensa purppuraisia tatuointeja. Draxilla on my\xc3\xb6s aisapari, nuori maapallolta kotoisin oleva tytt\xc3\xb6 nimelt\xc3\xa4\xc3\xa4n Cammi. Drax tuntuu suojelevan Cammia tiiviisti.\n_START_SECTION_\nHahmon fiktiivinen historia\n_START_PARAGRAPH_\nAjaessaan autiomaan halki vaimonsa ja tytt\xc3\xa4rens\xc3\xa4 kanssa, Arthur Douglasin auto joutuu Thanoksen ajaman avaruusaluksen hy\xc3\xb6kk\xc3\xa4\xc3\xa4m\xc3\xa4ksi, koska t\xc3\xa4m\xc3\xa4 luuli ihmisten huomanneen h\xc3\xa4net. H\xc3\xa4nen tytt\xc3\xa4rens\xc3\xa4 Heather selvi\xc3\xa4\xc3\xa4 hy\xc3\xb6kk\xc3\xa4yksest\xc3\xa4 ja h\xc3\xa4net adoptoi Thanoksen is\xc3\xa4, Mentori / A\xe2\x80\x99lars. My\xc3\xb6hemmin Heatherista tulee Kuuk\xc3\xa4\xc3\xa4rme._NEWLINE_Mentori ja titaanijumala Kronos sieppaavat Arthurin sielun ja asettavat sen uuteen kehoon nimeten h\xc3\xa4net "Drax Tuhoajaksi", ja antavat t\xc3\xa4m\xc3\xa4n el\xc3\xa4m\xc3\xa4nteht\xc3\xa4v\xc3\xa4ksi Thanoksen tuhoamisen. H\xc3\xa4n taistelee aluksi Rautamiehen kanssa Thanosta ja Verivelji\xc3\xa4 vastaan, mutta Thanos p\xc3\xa4\xc3\xa4see pakoon. Drax ei aluksi muista mit\xc3\xa4\xc3\xa4n menneisyydest\xc3\xa4\xc3\xa4n, kunnes saa muistonsa takaisin yritt\xc3\xa4ess\xc3\xa4\xc3\xa4n est\xc3\xa4\xc3\xa4 Thanosta saamasta Kosmista Kuutiota. Kun Kapteeni Ihme ehtii tappaa Thanoksen ennen h\xc3\xa4nt\xc3\xa4, Drax hy\xc3\xb6kk\xc3\xa4\xc3\xa4 h\xc3\xa4nen kimppuunsa. H\xc3\xa4n alkaa my\xc3\xb6hemmin vaeltaa avaruuden halki etsien merkkej\xc3\xa4 Thanoksen paluusta. Kun h\xc3\xa4n lopulta l\xc3\xb6yt\xc3\xa4\xc3\xa4 t\xc3\xa4m\xc3\xa4n, Kapteeni Ihme, Kostajat ja Adam Warlock olivat kukistaneet t\xc3\xa4m\xc3\xa4n. Drax taistelee Kapteeni Ihmeen rinnalla ISAACia, Stellaraxia, lordi Gaiaa, Elysiusta ja Khaosta vastaan._NEWLINE_Jonkin ajan kuluttua er\xc3\xa4s avaruusolento riivaa Draxin kehon ja p\xc3\xa4\xc3\xa4tyy taistelemaan sek\xc3\xa4 tyt\xc3\xa4rt\xc3\xa4t\xc3\xa4\xc3\xa4n Kuuk\xc3\xa4\xc3\xa4rmett\xc3\xa4 ett\xc3\xa4 Thoria vastaan. Vapauduttuaan riivauksestaan Drax matkustaa tytt\xc3\xa4rens\xc3\xa4 kanssa etsien tietoa. He saapuvat sis\xc3\xa4llissodassa olevalle planeetalle nimelt\xc3\xa4 Ba-Banis. Kuuk\xc3\xa4\xc3\xa4rme k\xc3\xa4ytt\xc3\xa4\xc3\xa4 voimiaan lopettaakseen sodan ja saadakseen planeetan asukkaat palvomaan h\xc3\xa4t\xc3\xa4 jumalattarena. Drax huomaa tytt\xc3\xa4rens\xc3\xa4 h\xc3\xa4pe\xc3\xa4llisen kunnianhimon ja varoittaa Maan asukkaita. Kostajat vastaavat t\xc3\xa4h\xc3\xa4n ja huomaavat mit\xc3\xa4 Kuuk\xc3\xa4\xc3\xa4rme on tehnyt Ba-Baniksen asukkaille. Drax yritt\xc3\xa4\xc3\xa4 viel\xc3\xa4 tehd\xc3\xa4 lopun tytt\xc3\xa4rens\xc3\xa4 juonesta, mutta t\xc3\xa4m\xc3\xa4 poistaa h\xc3\xa4nen elinvoimansa keinotekoisesta ruumiista._NEWLINE_Nyky\xc3\xa4\xc3\xa4n Drax toimii j\xc3\xa4senen\xc3\xa4 T\xc3\xa4htilordin muodostamassa uudessa versiossa ryhm\xc3\xa4st\xc3\xa4 Galaksin Vartijat.\n_START_SECTION_\nElokuva\n_START_PARAGRAPH_\nDave Bautista n\xc3\xa4yttelee Draxia vuoden 2014 elokuvassa Guardians of the Galaxy, joka on osa Marvel Cinematic Universea. Elokuvassa Drax on avaruusolento, jonka perheen Ronan Syytt\xc3\xa4j\xc3\xa4 on surmannut. Kylnin vankilassa Drax aikoo tappaa Gamoran osana kostosuunnitelmaansa, mutta Peter Quill suostuttelee h\xc3\xa4net luopumaan aikeistaan toistaiseksi, jotta Ronan seuraisi Gamoran j\xc3\xa4lki\xc3\xa4 heid\xc3\xa4n luokseen. Draxin toiminta johtaa kuitenkin siihen, ett\xc3\xa4 Ronan saa k\xc3\xa4siins\xc3\xa4 Ikuisuuskiven, Quill ja Gamora melkein kuolevat, ja he joutuvat Yondu Udontan avaruusrosvojen, Ravagerien, k\xc3\xa4siin. H\xc3\xa4n j\xc3\xa4\xc3\xa4 muiden Galaksin Vartijoiden rinnalle taistelemaan Ronan joukkoja vastaan ja yhdess\xc3\xa4 Quillin, Gamoran ja Rocketin kanssa he my\xc3\xb6s onnistuvat k\xc3\xa4ytt\xc3\xa4m\xc3\xa4\xc3\xa4n Ikuisuuskive\xc3\xa4 Ronanin tuhoamiseen. Draxin kosto ei kuitenkaan ole viel\xc3\xa4 t\xc3\xa4ydellinen, koska Ronanin liittolainen Thanos on yh\xc3\xa4 elossa. Elokuvan lopussa Drax l\xc3\xa4htee muiden Vartijoiden mukana Xandar-planeetalta Quillin aluksella Milanolla.'